चुकंदर का लच्छा परांठा बनाने के लिए सबसे पहले एक बड़े बर्तन में आटे को छानकर निकाल लें और अब इस छने हुये आटे में नमक, चुकंदर की प्यूरी, अजवाईन, कटी हुई हरी मिर्च अच्छे से मिला लें और अब इस आटे में थोड़ा थोड़ा दूध मिलाते हुए नर्म आटा गूंथ लें, अगर पानी की जरूरत पड़े तो थोडा पानी डाल कर आटे को अच्छे से मलते हुए गूंथ लें। अब इस गुंथे हुये आटे को ढककर लगभग 15-20 मिनट के लिए सेट होने के लिए रख दे।अब लच्छा परांठे का आटा सेट हो गया है तो आईये अब हम चुकंदर का लच्छा परांठा बनायेंगें। परांठा बनाने के लिये सबसे पहले आटे से छोटी छोटी लोईया काट लें। अब एक लोई को लेकर परोथन की सहायता से एक रोटी के आकार में बेल लें। अब इस बेले हुए परांठे के ऊपर तेल की एक परत लगाये और फिर इसके ऊपर थोडा सा सूखा आटा छिड़का दें। अब किनारे से शुरू करते हुए चुन्नट डालते हुए एक पट्टी के रूप में मोड़ लें, ऐसा मोड़ने के बाद परांठा एक लम्बे छड़ के रूप में हो जाता है। अब इसे गोल करते हुए एक सिरे से मोड़ते हुए लोई बना लें। अब परांठा बनाने के लिए लोई तैयार है। अब लोई को परोथन की सहायता से हल्के हाथों बेल लें। इस बात का खास ध्यान रखना होता है की परांठे को ज्यादा दबा कर न बेले तो आपस में चिपक जायेंगी और परांठा अच्छा नही बन पायेगा और परांठे को ज्यादा पतला भी नही बेलना है जिससे परांठा क्रिस्पी बनेगा। अब तवा गरम करने के लिए गैस पर रखे और जब तवा गरम हो जाये तब बेले हुये परांठे को गरम तवे पर डाल दें। अब कुछ सेकंड के बाद परांठे को पलट दें, अब परांठे पर चम्मच से तेल लगाये और फिर दूसरी तरफ पलट कर इस तरफ भी तेल लगा दें और परांठे को धीमी आंच पर दोनों तरफ पलट पलट कर सेंक लें और इसी तरह से सारे परांठे तैयार कर लें। स्वादिष्ट चुकंदर के लच्छे के परांठे (Beetroot Lachha Paratha Recipe) बनकर तैयार हो गये है, गरमा गर्म चुकंदर के परांठो को टमाटर आलू की सब्जी, रायता , अचार और चटनी के साथ सर्व करें।